Nýtt gistiheimili í Stykkishólmi fær nafnið Fransiskus Framkvæmdir ganga vel við nýtt gistiheimili kaþólsku kirkjunnar á Íslandi sem stofnsett verður í Stykkishólmi í sumar . Það mun fá heitið „ Fransiskus . Ráðstefnu - og gistiheimili kaþólsku kirkjunnar á Íslandi . “ Þegar verkinu verður að fullu lokið í lok þessa árs verða alls 25 herbergi og rúm fyrir 50 manns . Auk þess verður veitingaaðstaða og tveir fundasalir . Þess verður sérlega gætt að öll aðstaða fyrir fatlaða verði sem best , bæði í aðgengi að gistiheimilinu og að flestum herbergjum . Tvö eldhús verða á Fransiskus-gistiheimilinu . Eitt þeirra verður fyrir matreiðslufólkið sem mun starfa þar og annað sem gestir geta notað vilji þeir matbúa sjálfir . Herra Pétur Bürcher , kaþólski biskupinn á Íslandi , heimsótti Stykkishólm síðastliðinn föstudag . Erindið var að skoða þær endurbætur sem staðið hafa yfir á húsakosti kaþólsku kirkjunnar þar . Eins og Skessuhorn greindi frá fyrr í vetur þá er búið að endurnýja íbúðir presta og nú er verið að breyta húsnæði gamla barnaheimilisins í gistiheimili . Systur Verbo Incarnato-reglunnar munu flytja úr sínum vistarverum í lítið hús sem þær hafa fest kaup á í næsta nágrenni . Húsnæðið þar sem þær búa í dag verður síðan nýtt sem gistiheimili . Blaðamaður Skessuhorns hitti herra Pétur Bürcher að máli í Stykkishólmi . „ Það er vel við hæfi að þessu nýja gistiheimili verði gefið nafnið Fransiskus . Með því skapast góð tenging milli sögunnar og nútímans . Það var regla St. Franciskusystra sem reisti hér sjúkrahús , klaustur , leikskóla og kapellu . Í dag ber páfinn nafnið Frans á íslensku eða Franciscus á latínu . Með nafninu skapast góð tenging milli sögunnar og nútímans , “ segir biskup .